
Laste arvu suurendamine Narva Lasteaia Pääsuke rühmades
1. Asjaolud ja menetluse käik
Narva Lasteaed Pääsuke on tavaline 4rühmaline lasteasutus, milles 2014/2015. õppeaastal on 2 sõimerühma ja 2 lasteaiarühma. Sõimerühmades käivad ühe- kuni kolmeaastased lapsed, lasteaiarühmades käivad kolme- kuni seitsmeaastased lapsed. Koolieelse lasteasutuse Pääsuke rühmatingimused vastavad sanitaarnõuetele ja lasteaias on olemas vajalikud tingimused laste arenguks.

Narva Linnavalitsuse Kultuuriosakonda laekus 26.08.2014. a Narva Lasteaia Pääsuke direktori taotlus nr 3.1-18/8498 palvega lubada laste arvu suurendamist kuni 16 last sõimerühmades ning kuni 24 last lasteaiarühmades. Laste arvu suurendamine on lasteaia hoolekogu poolt kiidetud heaks.
2. Õiguslikud alused
Vastavalt koolieelse lasteasutuse seaduse § 7 lõikele 1¹ on linnavalitsusel lasteasutuse hoolekogu ettepanekul õigus lapse arenguks vajalike tingimuste olemasolu korral suurendada laste arvu sõimerühmas kuni kahe lapse võrra ja lasteaiarühmas kuni nelja lapse võrra.

3. Otsus
Suurendada laste arvu Narva Lasteaia Pääsuke (registrikood 75026902) sõimerühmades kuni 16 last ning lasteaiarühmades kuni 24 last.
4. Rakendussätted
4.1 Tunnistatakse kehtetuks Narva Linnavalitsuse 03.10.2007. a korraldus nr 1413-k „Laste arvu suurendamine koolieelse lasteasutuse Pääsuke sõime- ja lasteaiarühmades“.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.
4.3 Korraldus jõustub seadusega  sätestatud korras.

